ໃນຕອນເຊົ້າ ວັນທີ 29 ມັງກອນ 2021 ທີ່ຜ່ານມາ, ສະຖາບັນພະລັງງານທົດແທນ ແລະ ວັດສະດຸໃໝ່, ກະຊວງວິທະຍາສາດ ແລະ ເຕັກໂນໂລຊີ ສປປ ລາວ ແລະ ມະຫາວິທະຍາໄລສ້າງຄູຢຸນນານ, ສປ ຈີນ ໄດ້ຈັດກອງປະຊຸມປຶກສາຫາລືຄວາມຄືບໜ້າໂຄງການສ້າງຫ້ອງທົດລອງເພື່ອການນຳໃຊ້ ແລະ ພັດທະນາດ້ານພະ ລັງງານທົດແທນ ລາວ-ຈີນ ໄລຍະ II, ຜ່ານລະບົບອອນລາຍ ທາງໄກ (Zoom Application) ເພື່ອຫຼີກລ້ຽງການແຜ່ລະບາດຂອງເຊື້ອພະຍາດ COVID-19.
ໃຫ້ກຽດເປັນປະທານກອງປະຊຸມຝ່າຍລາວແມ່ນທ່ານ ນາງ ໄມຕີ ວົງຄຳຊາວ, ຫົວໜ້າສະຖາບັນພະລັງງານທົດແທນ ແລະ ວັດສະດຸໃໝ່ ແລະ ຝ່າຍຈີນ ແມ່ນທ່ານ ສດຈ ດຣ ຫຼີໝິງ, ຫົວໜ້າຫ້ອງການວິທະຍາສາດ ແລະ ເຕັກໂນໂລຊີ, ມະຫາວິທະຍາໄລສ້າງຄູຢຸນນານ, ສປ ຈີນ ໂດຍມີຮອງຫົວໜ້າສະຖາບັນ, ຫົວໜ້າພະແນກ ແລະ ຮອງພະແນກ ທີ່ກ່ຽວຂ້ອງເຂົ້າຮ່ວມກອງປະຊຸມ.
ຈຸດປະສົງຂອງກອງປະຊຸມເພື່ອແລກປ່ຽນແນວຄວາມຄິດໃນການຈັດຕັ້ງປະຕິບັດວຽກງານໃນຕໍ່ໜ້າ, ວາງແຜນວຽກງານໃນແຕ່ລະຂັ້ນຕອນ ໃນການປະຕິບັດວຽກງານການຮ່ວມມືດ້ານຕ່າງໆ ເຊີ່ງທັງສອງຝ່າຍໄດ້ຕົກລົງເອກະພາບກັນໃນຫຼາຍດ້ານຄື:
– ລາຍງານຄວາມຄືບໜ້າໂຄງການຮ່ວມມືລາວ-ຈີນ ດ້ານການນຳໃຊ້ພະລັງງານທົດແທນ.
– ປືກສາຫາລືກ່ຽວກັບໂຄງການສາທິດ ແລະ ຄັດເລືອກສະຖານທີ່ຕິດຕັ້ງໂຄງການສາທິດ.
– ປືກສາຫາລືການສະໝັກທຶນການສຶກສາຂອງລັດຖະບານຈີນ ປະຈຳສົກປີ 2021 ຂອງມະຫາວິທະຍາໄລສ້າງຄູຢູນນານ, ສປ ຈີນ.
– ປືກສາລືການບຳລຸງຮັກສາ ແລະ ສ້ອມແປງເຄື່ອງຫ້ອງທົດລອງລາວ-ຈີນ.